มหกรรมท่องเที่ยวเชิงวัฒนธรรมวิถีบูรพา 8 จังหวัดภาคตะวันออกในรูปแบบออนไลน์ สร้างรายได้สู่ชุมชนและประเทศ
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า  ได้ขับเคลื่อนนโยบายรัฐบาลในการสร้างความเข้มแข็งให้แก่ระบบเศรษฐกิจฐานรากในระดับชุมชนและท้องถิ่น สร้างรายได้จากการท่องเที่ยวและบริการทางวัฒนธรรม โดยนำทุนและทรัพยากรทางวัฒนธรรมสร้างงาน สร้างรายได้ให้แก่ชุมชนและประเทศในพื้นที่ 8 จังหวัดภาคตะวันออก ได้แก่ ชลบุรี ฉะเชิงเทรา ระยอง จันทบุรี ตราด นครนายก ปราจีนบุรีและสระแก้ว โดยจังหวัดระยอง มีชุมชนคุณธรรมบ้านเก่าริมน้ำประแส ตำบลปากน้ำประแส อำเภอแกลง จังหวัดระยอง ซึ่งเป็น 1 ใน  10 สุดยอดชุมชนต้นแบบ เที่ยวชุมชน ยลวิถีในการเปิดรับนักท่องเที่ยว  พร้อมกันนี้ ยังได้กำหนดจัดงานมหกรรมท่องเที่ยวเชิงวัฒนธรรมวิถีบูรพา ภายใต้วัฒนธรรมวิถีชีวิตใหม่แบบออนไลน์ของภาคตะวันออกต่อเนื่องระหว่างวันที่ 3 - 13 ธันวาคม  ภายในงาน มีกิจกรรมการแสดงศิลปวัฒนธรรมพื้นบ้าน การแสดงของศิลปินที่มีชื่อเสียง ของดีวิถีชุมชนภาคตะวันออก การสาธิตและจำหน่ายผลิตภัณฑ์ชุมชน อาหารพื้นบ้านของชุมชนคุณธรรมฯและชุมชนเครือข่ายในจังหวัดภาคตะวันออก อย่างไรก็ตาม ได้กำชับทุกจังหวัดที่มีการเปิดจัดกิจกรรมรับนักท่องเที่ยวให้ปฏิบัติตามมาตรการป้องกันโควิด-19 อย่างเคร่งครัด